Romney har få tilhengere i Europa
Bare 1 av 20 har et positivt syn på Romney i Storbritannia, Frankrike og Tyskland, viser en meningsmåling utført av YouGov, gjengitt i The Guardian. President Barack Obama er betydelig bedre likt i Europa og har tilnærmet samme tilhengerskare som han hadde i 2008.I Storbritannia sier hele 47 prosent at de vil bli mindre velvillig innstilt overfor USA dersom Romney blir president, mens 3 prosent sier at de vil bli mer velvillig innstilt. I Tyskland og Frankrike sier henholdsvis 4 og 5 prosent av de spurte at de vil bli mer velvillig innstilt overfor USA med Romney som president. 48 prosent av tyskerne og 38 prosent av franskmennene sier at de vil bli mindre velvillig innstilt dersom Romney vinner valget.Romney er betydelig bedre likt i Asia, Midtøsten og Nord-Afrika, viser målingen. 13 prosent av de spurte i Pakistan sier at de vil bli vennligere innstilt til USA dersom Mitt Romney vinner presidentvalget, mens 9 prosent sier at de vil bli mindre vennlig innstilt. Obama-administrasjonens upopulære droneangrep mot antatte militante i Pakistan, som også har kostet mange sivile livet, kan være en mulig forklaring på dette, tror YouGov.I Midtøsten sier bare 8 prosent at de vil få et mer negativt syn på USA dersom republikaneren Romney blir president. Obama-administrasjonens manglende vilje til å tvinge fram en fredsavtale mellom Israel og palestinerne kan være forklaringen på dette, tror YouGov.
Republikanernes presidentkandidat Mitt Romney har få tilhengere i Europa.